Broj: 711-I-1005-P-279-18/19-04-11

Zagreb, 3. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Marka Ajčeka, općinskog načelnika Općine Gradina,** na 48. sjednici, održanoj 3. svibnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marka Ajčeka, općinskog načelnika Općine Gradina, neće se pokrenuti, s obzirom da istovremeno obnašanje navedene dužnosti i članstvo u Školskom odboru Osnovne škole Gradina ne predstavlja povredu članka 14. stavka 1. ZSSI-a, budući da je navedena škola proglašena pravnom osobom od posebnog interesa za Virovitičko-podravsku županiju, a dužnosnik za članstvo u Školskom odboru nije primao naknadu.**

Obrazloženje

Protiv dužnosnika Marka Ajčeka, općinskog načelnika Općine Gradina, podnesena je dana 10. rujna 2018.g. neanonimna prijava koja je u knjizi ulazne pošte Povjerenstva zaprimljena pod brojem 711-U-2627-P-279/18-01-2, a povodom koje je otvoren predmet pod brojem: P-279/18.

U predmetnoj prijavi navodi se kako članovi školskog odbora koje imenuje osnivač, sukladno Zakonu o odgoju i obrazovanju u osnovnoj i srednjoj školi, moraju imati najmanje završen preddiplomski sveučilišni studij na kojem se stječe najmanje 180 ETS bodova. Županija kao osnivač Osnovne Škole Gradina imenovala je dva člana školskog odbora koji nemaju navedene propisane uvjete, a načelnik Općine Gradina je još i predsjednik Školskog odbora, što ga stavlja u položaj sukoba interesa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika utvrđeno je da je dužnosnik Marko Ajček obnašao dužnost općinskog načelnika Općine Gradina u mandatu 2013. - 2017. te da istu dužnost obnaša i u aktualnom mandatu, počevši od 26. svibnja 2017.g. Stoga je i Marko Ajček povodom obnašanja navedene dužnosti obvezan postupati sukladno odredbama ZSSI-a.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze. Povjerenstvo je povodom navoda u zaprimljenoj prijavi pribavilo relevantne podatke i dokumentaciju u svrhu stjecanja vlastitih saznanja o postojanju ili nepostojanju okolnosti koje bi ukazivale na moguću povredu odredbi ZSSI-a počinjenu od strane dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova. Popis pravnih osoba od posebnog državnog interesa utvrđuje Hrvatski sabor, na prijedlog Vlade Republike Hrvatske, dok Popis pravnih osoba od posebnog interesa za jedinicu lokalne, odnosno područne (regionalne) samouprave, utvrđuje predstavničko tijelo te jedinice.

Uvidom u Sudski registar Trgovačkog suda u Bjelovaru utvrđeno je da je pod MBS: 06602257174 upisana Osnovna škola Gradina, ustanova koju je osnovala Virovitičko-podravska županija. Kao osoba ovlaštena na zastupanje Škole upisana je Ljiljana Bakić, ravnateljica.

Na traženje Povjerenstva Osnovna škola Gradina dostavila je 26. rujna 2018.g. očitovanje, KLASA: 602-02/18-02/52 od 25. rujna 2018.g., u kojem se navodi kako je dužnosnik Marko Ajček imenovan u Školski odbor Osnovne škole Gradina Rješenjem o razrješenju i imenovanju članova Školskog odbora Osnovne škole Gradina iz reda osnivača, KLASA: 602-02/17-01/06 od 30. lipnja 2017.g. U očitovanju se izričito navodi kako Marku Ajčeku kao članu Školskog odbora Osnovna škola Gradina nije isplaćivala niti jednu vrstu naknade. U prilogu očitovanja dostavljeno je navedeno Rješenje i Statut Osnovne škole Gradina.

Uvidom u Rješenje o razrješenju i imenovanju članova Školskog odbora Osnovne škole Gradina iz reda osnivača, KLASA: 602-02/17-01/06 od 30. lipnja 2017.g., utvrđeno je utvrđeno je kako je istim župan Virovitičko-podravske županije imenovao tri osobe, između kojih i dužnosnika Marka Ajčeka (ponovno imenovan), u Školski odbor Osnovne škole Gradina.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12 i 126/12, 94/13, 152/14, 07/17, 68/18, dalje u tekstu ZOOOSŠ) propisano je da su osnovne i srednje škole javne ustanove.

Sukladno članku 90. ZOOOSŠ-a osnivač srednje škole može biti Republika Hrvatska, jedinica područne (regionalne) samouprave te druga pravna ili fizička osoba, a osnovne škole, pored navedenih, još i jedinica lokalne samouprave.

Člankom 118. stavkom 1. ZOOOSŠ-a propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Člankom 26. Statuta Osnovne škole Gradina propisano je da Školom upravlja Školski odbor. Školski odbor ima sedam članova, od kojih učiteljsko vijeće imenuje i razrješuje dva člana iz reda učitelja i stručnih suradnika, vijeće roditelja jednog člana iz reda roditelja koji nije radnik škole, zatim osnivač, Virovitičko-podravska županija, tri člana samostalno, i jednog člana radničko vijeće, a ako nije utemeljeno radničko vijeće imenuju ga i opozivaju radnici neposrednim i tajnim glasanjem.

Uvidom u Registar ustanova i izvanproračunskih fondova od posebnog interesa koji vodi Povjerenstvo utvrđeno je da je Osnovna škola Gradina Odlukom o utvrđivanju pravih osoba od posebnog interesa za Virovitičko-podravsku županiju od 19. listopada 2011.g. i Odlukom o utvrđivanju popisa pravnih osoba od posebnog interesa za Virovitičko-podravsku županiju od 10. lipnja 2014.g. proglašena pravnom osobom od posebnog interesa za Virovitičko-podravsku županiju. Navedene Odluke objavljene su u Službenom glasniku br. 5/11. - na snazi od 20. listopada 2011.g. i Službenom glasniku br. 2/14. - na snazi od 19. lipnja 2014.g.

Slijedom navedenog, Povjerenstvo utvrđuje kako je povodom navoda u prijavi utvrđeno kako je dužnosnik Marko Ajček istovremeno uz obnašanje dužnosti općinskog načelnika Općine Gradina i član Školskog odbora Osnovne škole Gradina. Budući je navedena Škola proglašena pravnom osobom od posebnog interesa za Virovitičko-podravsku županiju te s obzirom da dužnosnik za obavljanje navedene funkcije u Školskom odboru ne prima i nije primao naknadu, navedene okolnosti ne upućuju na moguću povredu članka 14. stavka 1. ZSSI-a te je Povjerenstvo odlučilo kao u izreci.

U odnosu na navode koji se odnose na uvjete koje članovi školskih odbora moraju ispunjavati Povjerenstvo napominje kako nije nadležno za ispitivanje i utvrđivanje zakonitosti predmetnog imenovanja, odnosno isto može preispitivati samo u kontekstu povrede odredbi ZSSI-a, ako postoje okolnosti koje ukazuju na moguću povredu ZSSI-a. U tom se smislu podnositelj za navedeni dio prijave upućuje na Prosvjetnu inspekciju Ministarstva znanosti i obrazovanja.

Slijedom navedenog, Povjerenstvo je odlučilo kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marko Ajček, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana